钦定古今图书集成/明伦汇编/氏族典/第399卷 > 《廖用贤尚友录》 > 史浩
## 钦定古今图书集成/明伦汇编/氏族典/第399卷 > 《廖用贤尚友录》 > 史浩

按《宋史史浩传》：“浩字直翁，明州鄞县人。绍兴十四年，
登进士第，调馀姚县尉，历温州教授，升国子博士。因
转对，言普安、恩平二王，宜择一以系天下望。高宗纳
之，除秘书省校书郎，兼二王府教授。三十年，普安郡
王为皇子，进封建王，除浩权建王府教授。三十一年，
迁宗正少卿。会金主亮犯边，下诏亲征，建王抗疏请”
率师为前驱。浩为王力言：“太子不可将兵，以晋申生、
唐肃宗灵武之事为戒。”王大感悟，立俾浩草奏，请扈
跸以供子职，辞意恳到。高宗方怒，览奏意顿释，遂扈
跸如建康。三十二年，上还临安，立建王为皇太子。浩
除起居郎兼太子右庶子。孝宗受禅，以中书舍人迁
翰林学士、知制诰，除参知政事。隆兴元年，拜尚书右
仆射。御史王十朋论之，出知绍兴，遂与祠，不召者十
二年。淳熙五年，复为右丞相。寻求去，拜少傅、保宁军
节度使，充醴泉观使兼侍读。十年，请老，除太保致仕，
封魏国公。光宗御极，进太师。绍熙五年薨，年八十九。
封会稽郡王。宁宗登极，赐谥“文惠。”嘉定十四年，追封
越王，改谥“忠定”，配享孝宗庙庭。子弥大、弥正、弥远、弥
坚。